Rahşan Demirel

Rahşan Demirel (jdb. 15ê tebaxa 1975an, li Nisêbînê - m. 21ê adara 1992an, li Îzmîrê) keçeke ciwan a kurd bû ku li hemberî qedexeya Newroza sala 1992an ku ji aliyê hikûmeta Tirkiye ve hatibû qedexekirin bedena xwe şewitandiye. Rahşan Demirel di 21ê adara sala 1992an de li taxa Kadifekale ya Îzmirê ku di roja îro de jî bi gelemperî niştecihên taxê ji kurdan pêk tê, çalakiya xweşewatê pêk anîbû.

 Jînenîgarî 
Rahşan Demirel di 15ê tebaxa sala 1975an li navçeya Nisêbîn a bi ser parêzgeha Mêrdînê ji dayîk bûye. Dema ku ew yek salî bû malbata wê yek ji wan malbatên kurd bûn ku ji ber sedemên zextê Tirkiyeyê ji Bakurê Kurdistanê koçî bajarê Îzmîrê, bi taybetî koçî taxa Kadifekaleyê bibûn.

 Bûyerên berê çalakiya wê 
Newroza sala 1992an bi daxuyaniyên tund ji aliyê rayedarên dewleta tirk ve hatibû qedexekirin. Wezîrê karên navxweyî yê wê demê, İsmet Sezgin, di êvara 20ê adara sala 1992an bi rêya weşanên televîzyonê daxuyaniyeke belavkiribû û di daxuyaniya xwe de gef li kurdan xwaribû û gotibû "Îsal Newroz nayê pîrozkirin. Ger kesek pîroz bike, dê çi pêwîst bin werin kirin". Di roja 21ê adarê de li gelek navçeyên ku lê Newroz hatibûn pîroz kirin bi dehan ciwanên kurd ji aliyê polîs û leşkerên Tirkiyeyê ve hatibûn kuştin.
 Çalakiya wê 
Piştî vê daxuyaniya Îsmet Sezgîn, Rahşan Demirel ku di temenê 17e salî ya xwe de bû di serê sibeha 21ê adarê de li taxa Kadifekale ya Îzmîrê ku mala wan li wir bû xwe dişewitîne. Rahşan Demirel berê ku agir berde bedena xwe, name û tomarkireke bi deng li pey dihêle û di nameya xwe de di derbarê çalakiya xwe de wiha dibêje: "Ez li Kadifekaleyê cejna newrozê pîroz dikim. Divê ez bersiva Cizîr, Mêrdîn û Nisêbînê bidim. Piştgiriya min bikin. Ez ji Îsmet Sezgîn re radigihînim dê Newroz were pîrozkirin... Her çiqas bi lastîkan nebe jî, dê bi bedena min were pîrozkirin!"

 Çavkanî 

Kategorî:Çalakvanên kurd ên jin
Kategorî:Kesên ji Mêrdînê